Zhorjelc (SN/BŠe). Po ćežkich a dlijacych so jednanjach su so minjeny tydźeń dźěłodawarjo a dźěłopřijimarjo předewzaća Siemens Energy dojednali. Za to běchu so zastupnicy wobeju stronow w Mnichowje zetkali. Za Zhorjelske stejnišćo koncerna pak maja nětko docpěte naprawy konsekwency. Cyłkownje 124 dźěłowych městnow dyrbja tam hladajo na dalše wusměrjenje Siemensa šmórnyć, stejnišći w Berlinje a Mühlheimje porno tomu profitujetej. Wěste produkciske čary budu prjedy abo pozdźišo samo do Madźarskeje přepołožene. Na zbožo pak je nawodnistwo koncerna dowidźało, zo ma wukubłanski centrum w Zhorjelcu wostać, kaž dźěłarnistwo IG metal rozprawja. Přiwšěm zawostajeja naprawy w měsće nad Nysu hórki přisłód.
szl_Latn